
A GESZTÁCIÓS DIABETES MELLITUS INCIDENCIÁJA, KOCKÁZATI TÉNYEZŐI, KEZELÉSE ÉS A REKLASSZIFIKÁCIÓN VALÓ MEGJELENÉSI ARÁNY TANULMÁNYOZÁSA SZOMBATHELYEN

Bevezetés: A gesztációs diabetes mellitus (GDM) a várandósság során előforduló egyik leggyakoribb kórállapot, szűrése a 24-28. héten, kockázati tényezők fennállása esetén már a 16-18. héten történik. A diéta elégtelensége esetén metformin-vagy inzulinkezelés válhat szükségessé. Szülést követően a szénhidrátanyagcsere ismételt vizsgálata szükséges (reklasszifikáció). Tanulmányunk célja volt a GDM gyakoriságának, kockázati tényezőinek, a kezelés módjának, a reklasszifikáción való részvételi aránynak és eredményének vizsgálata.
Módszerek: Retrospektív vizsgálatunk alanyai voltak azok a várandósok (N=1941), akik 2021. január 1. és 2022 december 31. között a Vas Vármegyei Markusovszky Egyetemi Oktatókórház Terhesszakrendelésén orális glükóztolerancia teszten (OGTT) megjelentek. Adatokat gyűjtöttünk az OGTT-k számáról és idejéről, a pozitív esetek körében előforduló kockázati tényezőkről, a kezelés módjáról, a reklasszifikáción megjelentek számáról és eredményéről. Az adatfeldolgozás leíró statisztika, Khi2-próba, logisztikus regresszió útján történt SPSS 25.0 program használatával.
Eredmények: A várandósok 20,7%-ában (N=402) igazolódott GDM. A 16-18. heti OGTT-n kiszűrtek között szignifikánsan nagyobb arányban voltak a 35 év felettiek (OR: 2,4; MT: 1,5-3,9; p<0,001), az elhízottak (OR: 3,9; MT: 2,4-6,4; p<0,001), a korábban inzulinrezisztenciában (OR: 3,5; MT: 1,5-7,8; p=0,002) vagy GDM-ben szenvedők (OR: 4,3; MT: 2,4-7,8; p<0,001), és azok, akik elsőfokú rokonaik cukorbetegségben szenvedtek (OR: 2,0; MT: 1,2-3,2; p=0,006), továbbá az ő körükben szignifikánsan többen szorultak metformin-vagy inzulinkezelésre a 24-28. héten diagnosztizáltakhoz képest (12,6% vs. 3,9%; p=0,002). Reklasszifikáción a gondozottak 32,2%-a jelent meg, az OGTT-k eredménye 7,6%-ban lett pozitív.
Megbeszélés: A GDM relatíve gyakori előfordulást mutat a várandós populációban. A korai OGTT-pozitivitás esélyét egyes kockázati tényezők növelhetik. Kívánatos a reklasszifikáción való megjelenési arány növelése.



